CELEX: 32021D0918
Language: bg
Date: 2021-06-03 00:00:00
Title: Решение (ЕС) 2021/918 на Съвета от 3 юни 2021 година за позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с изменението на Решение № 3/2016 на Комитета на посланиците АКТБ—ЕС относно Центъра за развитие на предприятията

8.6.2021   
               
               
                  BG
               
               
                  Официален вестник на Европейския съюз
               
               
                  L 201/25
               
            
         РЕШЕНИЕ (ЕС) 2021/918 НА СЪВЕТА
         от 3 юни 2021 година
         за позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с изменението на Решение № 3/2016 на Комитета на посланиците АКТБ—ЕС относно Центъра за развитие на предприятията
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 209, параграф 2, във връзка с член 218, параграф 9 от него,
         като взе предвид Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (1),
         като взе предвид предложението на Европейската комисия,
         като има предвид, че:
         
                     (1)
                  
                  
                     В член 15, параграф 4 от Споразумението за партньорство между членовете на групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (2) (наричано по-нататък „Споразумение за партньорство АКТБ—ЕС“), се предвижда, че Съветът на министрите АКТБ—ЕС може да делегира правомощия на Комитета на посланиците АКТБ—ЕС.
                  
               
                     (2)
                  
                  
                     На своята 39-а сесия, състояла се в Найроби на 19 и 20 юни 2014 г., Съветът на министрите АКТБ—ЕС постигна съгласие в съвместна декларация да се пристъпи към закриване по установения ред на Центъра за развитие на предприятията (ЦРП). За тази цел Съветът на министрите АКТБ—ЕС взе решение да делегира на Комитета на посланиците АКТБ—ЕС правомощия да придвижи въпроса с цел приемане на необходимите решения.
                  
               
                     (3)
                  
                  
                     На 12 юли 2016 г. Комитетът на посланиците АКТБ—ЕС прие Решение № 3/2016 (3) за изменение на приложение III към Споразумението за партньорство АКТБ—ЕС, за да внесе необходимите промени, да установи новата правна рамка на ЦРП, считано от 1 януари 2017 г., и да запази от същата дата правосубектността на ЦРП единствено за целите на неговата ликвидация.
                  
               
                     (4)
                  
                  
                     Съгласно член 2, параграф 1 от Решение № 3/2016 попечител трябва да следи за провеждането на пасивната фаза, през която ЦРП ще съществува единствено за целите на своята ликвидация, считано от 1 януари 2017 г. и за срок от четири години или докато ЦРП не уреди всички свои задължения и не осребри всички свои активи, в зависимост от това кое от двете настъпи по-рано.
                  
               
                     (5)
                  
                  
                     До 31 декември 2020 г. ЦРП не беше уредил всички свои задължения и не беше осребрил всичките си активи. Поради това е необходимо Решение № 3/2016 да бъде изменено, за да се гарантира правилното провеждане на пасивната фаза под ръководството на попечителя и тази фаза да бъде приключена. За да се осигури приемственост на пасивната фаза, изменението на Решение № 3/2016 следва да се прилага от 1 януари 2021 г.
                  
               
                     (6)
                  
                  
                     Комитетът на посланиците АКТБ—ЕС трябва да приеме изменението на Решение № 3/2016 на някое от заседанията си или чрез писмена процедура.
                  
               
                     (7)
                  
                  
                     Целесъобразно е да бъде определена позицията, която трябва да се заеме от името на Съюза в рамките на Комитета на посланиците АКТБ—ЕС, тъй като предвиденият акт ще има обвързващо действие за Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Комитета на посланиците АКТБ—ЕС по отношение на ЦРП, е:
            
                        —
                     
                     
                        член 2, параграф 1 от Решение № 3/2016 на Комитета на посланиците АКТБ—ЕС да се замени със следното:
                        
                           
                              „1.   Европейската комисия сключва договор с попечител, който да следи за провеждането на пасивната фаза, считано от 1 януари 2017 г. докато ЦРП не уреди всички свои задължения и не осребри всички свои активи.“;
                           
                        
                     
                  
                        —
                     
                     
                        решението на Комитета на посланиците АКТБ—ЕС за изменение на Решение № 3/2016 на същия комитет да се прилага от 1 януари 2021 г.
                     
                  
         
            Член 2
            Настоящото решение влиза в сила в деня на приемането му.
            След приемането му решението на Комитета на посланиците АКТБ—ЕС се публикува в Официален вестник на Европейския съюз.
            
         
         
            Съставено в Люксембург на 3 юни 2021 година.
            
               
                  За Съвета
               
               
                  Председател
               
               P. N. SANTOS
            
         
         
            (1)  ОВ L 317, 15.12.2000 г., стр. 3.
         
            (2)  Споразумение за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (ОВ L 317, 15.12.2000 г., стр. 3).
         
            (3)  Решение № 3/2016 на Комитета на посланиците АКТБ—ЕС от 12 юли 2016 г. във връзка с преразглеждането на приложение III към Споразумението за партньорство АКТБ—ЕС [2016/1163] (ОВ L 192, 16.7.2016 г., стр. 77).